Per Clausen (EL), 2005-05-03:
Jeg skal starte med at komme med en bekendelse: Det valgløfte, jeg gav i valgkampen, har regeringen allerede opfyldt.
Et af dem var, at der skulle være gratis adgang for alle under 18 år til de danske museer.
Så grinede de længe og hjerteligt ad mig, må jeg sige, og spurgte, om jeg ikke havde opdaget, at der var sådan en konkurrence mellem fru Mette Frederiksen og kulturministeren om, hvem der kunne love mest.
Jeg sagde da også, at jeg sådan set går ind for, at der skal være gratis adgang for alle på museerne, men at det selvfølgelig må indgå i en prioritering af kulturpolitikken.
Det er bare for at understrege, at jeg såmænd ikke er uimodtagelig over for argumenter om, at man, hvis man skal behandle det her forslag, kunne have nogle overvejelser om, hvordan man skulle prioritere.
Det er også derfor, at jeg har en langt længere indfasningstid, end kulturministeren har lagt op til.
Jeg er også indforstået med, at forslaget omfatter flere museer.
Det gør det, for det er jo fuldstændig rigtigt, som nogle sagde, at det går jo ikke, at det kun er de her 12 eller 16 museer, eller hvor mange det nu var.
Raseriet var jo stort i provinsen på de museer, som ikke kom på tale.
Og jeg kan forsikre for, at det dengang var hos betydelig flere, end der er i vores forslag.
Så det er rigtigt nok, at det selvfølgelig må indgå i en prioritering.
Jeg kan også forsikre Venstres ordfører og andre, der måtte være i tvivl om det, om, at vi uden nogen større vanskeligheder ved finanslovforhandlingerne vil være i stand til at finde de penge, der er nødvendige til det her formål.
Jeg tror såmænd også, at vi i den her konkrete sag kunne finde nogle penge, som den borgerlige regering ville være med til at acceptere.
Det ville jeg ikke udelukke kunne lade sig gøre.
Så vil jeg bare sige, at når vi synes, det er et godt forslag, som kulturministeren kom med, også selv om vi ikke selv havde opfundet det, for vi var ikke kommet længere end til det med børn og unge, er det jo, fordi vi faktisk synes, at det ligesom med biblioteket og andre kulturelle institutioner er meget godt, at der er en lige og fri adgang for folk, uanset hvor mange penge de har.
Det synes vi faktisk er en grundlæggende god og sund tankegang.
Jeg kan sådan set også godt forstå, at man i Det Konservative Folkeparti også har den opfattelse, at det er rigtigt, at det er sådan i nogle tilfælde, for det handler om at sikre den kulturelle ballast, det historiske, kulturarven osv.
Jeg vil bare sige, at det har været en fornøjelse at genlæse alle de gode og kloge ting, som kulturministeren sagde under valgkampen.
Det, der i virkeligheden et eller andet sted har været det største problem, er, at jeg føler mig hensat til, at det er blevet den yderste venstrefløjs opgave at forsvare det synspunkt, at den fri og lige adgang til kulturarven og sådan noget er godt og nyttigt, selv om jeg da er glad for, at den konservative ordfører trods alt stadig væk mente, at det er et sympatisk forslag.
Det var da altid noget.
Det havde jo ikke været så godt, hvis han var nået frem til, at det var usympatisk.
Alt i alt synes jeg altså, at det er et godt og fornuftigt forslag.
Den sidste bemærkning, jeg vil gøre her, er til det, som fru Elsebeth Gerner Nielsen og andre var inde på.
Jeg tror da sagtens, at vi med udgangspunkt i det her forslag og med udgangspunkt i de ting, der kommer fra regeringen, kan finde ud af at lave en række tiltag i de kommende år, som vil gøre, at der bliver bedre adgang til museer osv. i Danmark.
Det er der jo ikke nogen grund til at det ikke skulle ende med.
Jeg har forstået det på den måde, og det er lidt til snakken om, hvor pengene skal komme fra, at der også i regeringen er en opfattelse af, at der skal tilføres flere midler til museumsområdet.
Det handler faktisk om, at alle er indstillet på at løfte det, og jeg synes faktisk, at det er smaddergodt, hvis det forholder sig sådan.